

Milí rodičia,

dovoľte nám, aby sme Vás privítali v našich jasličkách. Našim krédom je „šťastné dieťa – šťastný rodič“, a preto by sme Vám radi poskytli základné informácie o jasličkách.

Zariadenie detských jaslí nemá právnu subjektivitu a je organizačnou jednotkou Miestneho úradu Bratislava - Ružinov a je začlenené pod odbor sociálnych vecí. V zariadení sa poskytuje sociálna služba deťom v rámci podpory rodín s deťmi ako prostriedok na podporu zosúlaďovania rodinného a pracovné života. Detské jasle sú v prevádzke počas pracovných dní od 6:30 do 17:00 hod.

**Základnými úlohami detských jaslí sú:**

* podporovanie a obohacovanie spontánneho rozvoja dieťaťa (rôznymi systémami a formami aktivít a hier),
* rešpektovanie špecifík veku a individuálnych potrieb dieťaťa,
* utváranie prajnej sociálno-citovej klímy a výchovného prostredia, ktoré uspokojuje potreby a motivuje dieťa,
* sociálne návyky: ako sa správať v kolektíve, schopnosť vytvoriť si v ňom svoje miesto, ako vytvárať sociálne väzby,
* hygienické návyky: osvojovanie si základných hygienických návykov,
* stravovacie návyky: podpora pri osvojovaní si stravovacích návykov, samostatné pitie a jedenie, výchova k stolovaniu a k zdravému spôsobu stravovania.

**Podmienky prijatia:**

Žiadosť o poskytnutie sociálnej služby v detských jasliach pre deti od 18 mesiacov je možné podávať počas celého roka. Deti sú prijímané priebežne v priebehu roka - **najčastejšie k 1. septembru kalendárneho roka.** Žiadosť (formulár) o poskytnutie sociálnej služby si môžu zákonní zástupcovia stiahnuť a následne vytlačiť z webovej stránky [www.ruzinov.sk](http://www.ruzinov.sk) (v sekcii Sociálne služby), prípadne vyžiadať osobne alebo elektronicky priamo v zariadení.

Sociálna služba sa poskytuje do 31. augusta bezprostredne nasledujúceho po dovŕšení troch rokov veku dieťaťa, ak sa rodič alebo fyzická osoba, ktorá má dieťa zverené do osobnej starostlivosti na základe rozhodnutia súdu:

* pripravuje na povolanie štúdiom na strednej škole alebo na vysokej škole,
* pripravuje na trh práce alebo vykonáva aktivity spojené so vstupom alebo s návratom na trh práce,
* alebo vykonáva zárobkovú činnosť.

**Pri záujme o poskytovaní sociálnej služby potrebujete:**

* písomnú žiadosť o poskytovanie sociálnej služby pre Vaše dieťa
* potvrdenie zamestnávateľa matky, otca dieťaťa o ich pracovnom pomere, prípadne štúdiu alebo evidencie na úrade práce

**Pri nástupe do detských jaslí potrebujete:**

* evidenčný list dieťaťa v jasliach
* potvrdenie o zdravotnom stave dieťaťa , ktorý potvrdzuje odborný lekár (detský pediater)
* potvrdenie o zdravotnej spôsobilosti dieťaťa na pobyt v kolektíve pred prvým vstupom dieťaťa do zariadenia v zmysle zákona č. 355/2007, ktorý vydáva odborný lekár (detský pediater)

**Úhrada za sociálnu službu:**

Výška úhrady za poskytovanú sociálnu službu je:

* paušálny poplatok za starostlivosť o dieťa vo výške 300 € mesačne a
* paušálny poplatok za stravovanie dieťaťa umiestneného v detských jasliach vo výške

 2,00 €/ odstravovaný deň.

Paušálny poplatok za starostlivosť o dieťa vo výške 300 € mesačne uhrádza zákonný zástupca aj v prípade neprítomnosti dieťaťa počas celého kalendárneho mesiaca z dôvodu, že dieťa má v detských jasliach rezervované miesto.

Starostlivosť o deti je zabezpečená odborným, kvalifikovaným personálom opatrovateliek, ktoré výchovno-opatrovateľskou činnosťou zaručujú správny duševný a telesný vývoj dieťaťa. Deti ich zásluhou získavajú mnohé cenné vedomosti a zážitky, upevňujú si zmysel pre život v kolektíve, učia sa prispôsobiť ostatným deťom, učia sa k samostatnosti, stávajú sa priebojnejšími a zvykajú si na pravidelný denný režim, ktorý je potrebný pre ich zdravý telesný a psychický vývoj.

Pre správny vývoj detí je potrebné mať plné brušká, stravu pripravujeme vo vlastnej kuchyni, pričom jedálny lístok je zostavovaný podľa výživových noriem pre vek od 2-6 rokov.

**TEŠÍME SA NA VÁS A VAŠE DETIČKY.**

 Bc. Klaudia Schneider

 vedúca zariadenia